REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/120-14

11.jun 2014. godine

B e o g r a d

 Z A P I S N I K

 PETE SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 10. JUNA 2014. GODINE

Sednica je počela u 11,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Miodrag Nikolić,Žarko Bogatinović, Milija Miletić, Marjana Maraš, Milan Korać, Dušan Petrović, Arpad Fremond, Sabina Dazdarević kao i Nadica Nikolić Tanasijević, Marija Stevanović, Vladan Milošević, Slobodan Perić i Milan Novaković,zamenici članova Odbora.

Sednici nisu prisustvovali članovi Odbora: Zoran Antić, Milan Kovačević, Goran Ćirić, Jovan Marković i Velimir Stanojević.

Pored članova Odbora sednici je prisustvovao i narodni poslanik Nevenka Milošević.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine:Zoran Rajić, državni sekretar, Dragana Gođevac Obradović, šef Odseka za poslove restitucije poljoprivrednog zemljišta, Uprava za poljoprivredno zemljište, Dejan Bugarski, direktor, Uprava za veterinu, Miodrag Pješčić, v.d. direktor, Republička direkcija za vode; predstavnici Ministarstva trgovine, turizma i telekomunikacija: Goran Tasić, direktor Republičke direkcije za robne rezerve, Gordana Stanković, samostalni savetnik u sektoru za trgovinu; predstavnici Ministarstva građevinarstva, saobraćaja i infrastrukture: Leposava Sojić, pomoćnik ministra; Mikloš Nađ, Savez agrarnih udruženja Vojvodine; Miroslav Kiš, Asocijacija poljoprivrednika; Zlatan Đurić, Unija poljoprivrednih proizvođa iz Sremske Mitrovicekao i predstavnici sredstava javnog informisanja.

Većinom glasova usvojen je sledeći

 Dnevni red

1. Praćenje situacije u poljoprivredi i vodoprivredi posle elementarne nepogode koja je zahvatila Srbiju u vezi zaključaka Odbora od 19.5.2014. i asanacije i sanacije šteta;
2. Planiranje budućih aktivnosti Odbora;
3. Razno.

Prva tačka dnevnog reda - **Praćenje situacije u poljoprivredi i vodoprivredi posle elementarne nepogode koja je zahvatila Srbiju u vezi zaključaka Odbora od 19.5.2014. i asanacije i sanacije šteta**

Direktor uprave za veterinu Dejan Bugarski obavestio je članove Odbora da je sa područja ugroženih poplavama privedeno kraju uklanjanje životinjskih leševa, okončana je dezinfekcija i sanirani su pogoni za proizvodnju namirnica životinjskog porekla. Na osnovu mišljenja Uprave za veterinu, za sada ne postoji mogućnost širenja zaraznih bolesti čiji su prenosioci uginule životinje. Posebna pažnja se obraća na područje Jamena zbog mogućnosti pojave svinjske kuge. Zavod za biocide je preuzeo obavezu da uradi dezinsekciju, a od Ministarstva zdravlja su obavešteni da se priprema dva načina dezinsekcije: reka Sava i tok Save u saradnji sa Hrvatskom i BiH. Podela terena se radi po osnovu konkursa iz novembra 2013. godine, a konkurs obuhvata broj životinja, broj bodova i na koji način su veterinarske stanice obavljale posao u prošlosti. U martu mesecu je bila poseta delegacije Carinskog saveza, koji su vršili pregled klanica i prerađivačkih objekata koji izvoze svinjsko meso u Rusku Federaciju. U pregledanim objektima su izneti dokazi da se vodi računa da sirovine poreklom iz EU ne završavaju na teritoriji Carinskog saveza, zbog suspenzije uvoza svinjskog mesa u Carinski savez iz EU. Izvršena je vanredna kontrola mesnih industrija Đurđević, Juhor, Neoplanta i Karneks, gde je utvrđena sledljivost podataka. Trenutno je moguće samo izvesti u Carinski savez polutke ili četvrti svežeg svinjskog mesa zajedno sa kostima, gde je vidljiv pečat naših veterinarskih službi.

Ispred Uprave za poljoprivredno zemljište Dragana Gođevac Obradović informisala je članove Odbora o ekspertizama koje se sprovode na ugroženim poljoprivrednim površinama. Vrši se ispitivanje poljoprivrednog zemljišta, mulja i vode za navodnjavanje, ispitivanje na štetne i opasne materije, uključujući teške metale, organske zagađivače i mikrobiološka ispitivanja. Ekspertiza se obavlja u segmentima, a nakon objedinjenih rezultata uputiće se preporuke poljoprivrednim proizvođačima. Gođevac je takođe istakla neophodnost hitne komasacije zemljišta, rekultivacije terena kao i revitalizacije poljskih puteva uništenih poplavama, a od rebalansa budžeta će zavisiti koliko će sredstava biti na raspolaganju za asanaciju terena.

V.d. direktor Republičke direkcije za vode Miodrag Pješčić ukazao je na neodložnu reparaciju nasipa i brana srušenih poplavama za šta, prema procenama Republičke direkcije za vode, treba izdvojiti oko 20 miliona evra. Nakon nezapamćenih poplava nasipi su u izuzetno lošem stanju, pa bi malo obimnija kiša mogla ponovo prouzrokovati poplave. Složio se sa članovima Odbora da je za projekte reparacije i izgradnje nasipa neophodno angažovati najbolje stručnjake iz zemlje i sveta. Ministarstvu finansija je upućen zahtev za dodatna sredstva u iznosu od 333 miliona dinara,za sprovođenje odbrane od poplava. Prema Zakonu o vodama, otvaranje nasipa na vodotocima prvog reda može da naredi glavni rukovodilac odbrane od poplava, a ne predstavnici lokalne samouprave.

 Direktor Direkcije za robne rezerve Goran Tasić konstatovao je da se sva roba iz robnih rezervi nalazi na raspolaganju resornim Ministarstvima. Sama Direkcija ne vrši direktnu raspodelu dobara, već ih, uz prethodne saglasnosti nadležnih Ministarstava, prepušta Sektoru za vanredne situacije. Prvo je izvršena raspodela hrane za životinje iz donacija. Kukuruz će biti isporučen stočarima kada Vlada donese poseban zaključak ili međuresorna komisija odredi uslove pod kojim će biti vršena podela. Na raspolaganju će biti i određena količina stočnog brašna, a trenutno nema u budžetu sredstava za kupovinu roda pšenice 2014. godine.

 Državni sekretar Ministarstva poljoprivrede prof. dr Zoran Rajić obavestio je članove Odbora da će se pomoć poljoprivrednicima na ugroženim područjima odvijati u dve faze. Prvu fazu će predstavljati isporuka semena za setvu kukuruza (11500 hektara) , soje (3700 hektara) i suncokreta (2750 hektara) odgovarajuće FAO grupe zrenja i isporuka đubriva i goriva. Drugu fazu činiće nadoknada štete stočarima. Državni sekretar je izneo podatak da naše polise osiguranja ne pokrivaju štete od poplava. Po njegovim rečima, proizvođači sadnog materijala su pretrpeli ogromnu štetu od poplava.

 Članovi Odbora su na podnete izveštaje izložili svoje sugestije i jednoglasno usvojili

 ZAKLjUČAK

A. Odbor preporučije Vladi, nadležnim Ministarstvima i organima da se izađe sa konačnim procenama šteta u poljoprivredi, šumarstvu i vodoprivredi i inteziviraju aktivnosti i mere u vezi otklanjanja i ublažavanja nastalih šteta;

B. Odbor preporučuje Ministarstvu i organima da se učine napori, da se odmah pristupi zanavljanju setve tamo gde je to moguće, a nije učinjeno;

V. Odbor preporučuje Ministarstvima poljoprivrede i finansija da se u što je moguće kraćem roku poljoprivrednicima isplate zaostale premije, regresi, subvencije (podsticaje);

G. Odbor preporučuje u cilju očuvanja kritičnog nivoa stočnog fonda, da Vlada, Ministarstva poljoprivrede i trgovine, što pre, putem Vladine kancelarije bespovratno pomognu poplavom pogođenim stočarima grlima stoke i stočnom hranom, a da Direkcija za robne rezerve, Ministarstvo poljoprivrede i Ministarstvo trgovine stočarima u Srbiji i njihovim udruženjima, pusti pozajmice kukuruza, koje bi se vraćale u kukuruzu ili mesu, a time održala proizvodnja mesa, stabilnost tržista i isplativost otkupnih cena stoke sa jedne strane i stočne hrane-kukuruza sa druge;

D. Odbor preporučuje Vladi i nadležnim Ministarstvima da pristupe razgovorima sa bankama i lizing kućama u vezi reprogramiranja rata za kredite i lizing rate poljoprivrednicima, posebno pogođenim poplavama;

Đ. Odbor preporučuje Ministarstvu poljoprivrede da preko svojih Uprava i službi pažljivo kontrolišu stanje useva, zdravlje ljudi i zdravlje životinja i zdravstvenu ispravnost i bezbednost svih poljoprivrednih i prehrambenih proizvoda i otklone sve eventualne propuste;

E. Odbor preporučuje Vladi, nadležnim Ministarstvima, organima i vodoprivrednim organizacijama da što hitnije obnove poplavom ugrožene nasipe i da ih unaprede, a da se naknade za vode koriste u potpunosti u svrhe za koje se ubiru;

a/ Odbor preporučuje Vladi, nadležnim Ministarstvima da razmisle o izmeni i dopuni Zakona o vodama, da se delatnost po pitanju odbrane od poplave u glavnim slivovima objedini i da se izmenama i dopunama Zakona osnuje fond za ove zajedničke namene;

Ž. Odbor preporučuje Ministarstvu građevinarstva, saobraćaja i infrastrukture, organima i organizacijama da srede infrastrukturu, vodovode, kanalizaciju, kategorisane i nekategorisane puteve na selu na poplavnjenim područjima;

Z. Da Vlada Republike Srbije i organi razmisle o osiguranju i reosiguranju poljoprivrede u nekim budućim zakonskim projektima

I. Odbor za poljoprivredu smatrajući da je Republička direkcija za robne rezerve važan instrument poljoprivredne politike, preporučuje Vladi Republike Srbije i narodnim poslanicima da se ubuduće obezbede sredstva da Republička direkcija za robne rezerve vrši otkup poljoprivrednih proizvoda u cilju sticanja stabilnosti otkupnih cena poljoprivrednih proizvoda

J. Ovaj Zaključak upućuje se Vladi radi pripreme informacija o preduzetim merama koje bi Odbor razmatrao u narednom periodu.

 U diskusiji su učestvovali narodni poslanici: Marijan Rističević, Milija Miletić, Miodrag Nikolić, Dušan Petrović, Jasmina Obradović, Žarko Bogatinović, Vladan Milošević, Marija Stevanović, Arpad Fremond,

 Druga tačka dnevnog reda - **Planiranje budućih aktivnosti Odbora**

Predsednik Odbora, Marijan Rističević je izneo članovima Odbora, plan rada Odbora u narednom periodu:

1. Održavanje sednice Odbora posvećenoj poplavljenim područjima, na koju bi bili pozvani predstavnici svih pogođenih opština i nadležnih organa u cilju sagledavanja situacije i mera radi preventivnih aktivnosti u otklanjanju rizičnih tačaka u zaštiti od poplava
2. Održavanje sednice Odbora van sedišta, do sada pristigle inicijative Jagodine, Knića i Ivanjice. (Narodni poslanik Nevenka Milošević je uputila poziv članovima Odbora da se jedna od narednih sednica Odbora održi u opštini Ivanjica)
3. Inicijativa za izmenu Zakona o dobrobiti životinja (izmena sledećih članova: 7, stav 1, tačka 37; član 82, stav 1; 89, stav 1)
4. Inicijativa za posebnom sednicom Odbora posvećenih problemima veterine i stočarstva ( u vezi sa izveštajem Ruskog Ministarstva poljoprivrede, odnosno o propustima naše veterinarske službe u proizvodnji mesa, mleka i prerađevina namenjenog tržištu Ruske Federacije, Belorusije i Kazahstana- Carinski savez)
5. Inicijativa da se održi Javno slušanje sa temom- Poljoprivreda, prerada-modeli razvoja (Narodni poslanik Miodrag Nikolić, predsednik Radne grupe za razmatranje predstavki i inicijativa je izneo predlog za organizovanje Javnog slušanja sa temom –Prezentacija projekata-uposlimo Srbiju zajedno. Cilj ovakvog Javnog slušanja je da se predstavljeni projekti usvoje kao nacionalni ( kratkoročni, srednjeročni i dugoročni), od strane Vlade. Vlada bi bila akcionar 1-3% u SAIK-u (Srpski agroindustrijski kombinat). Predlog je usvojen od strane članova Odbora).

Treća tačka dnevnog reda- **Razno**

Gosti sednice Odbora za poljoprivredu, šumarstvo i vodoprivredu bili su predstavnik Unije poljoprivrednih proizvođača iz Sremske Mitrovice Zlatan Đurić, Asocijacije poljoprivrednika Miroslav Kiš i predsednik Saveza agrarnih udruženja Vojvodine Mikloš Nađ, koji su članovima Odbora direktno izložili probleme sa terena. Predsednik Odbora je uputio poziv gostima da prisustvuju donošenju budućih zakona u Narodnoj skupštini.

Pošto drugih pitanja i predloga nije bilo, sednica je zaključena u 13,55 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Veljko Racković Marijan Rističević